Gesanging manungsa tamtunipun langkung adi tinimbang suket, pramila sinaosa gesang kita boten langgeng sumangga kita nyenyuwun dhumateng ‘Kang Akarya suket’ supados gesang kita inggih migunani. Dadosa (1) suket kagem jampi, lumantar pagesangan inggih tetembungan kang adamel lejaring manah sesami, tetembungan kang sedhep dados jampi balung. Mekatena ugi gesang saged kadya (2) suket kang ngganda arum, inggih ndadosaken karenaning sang Maha Akarya ugi para sesepuh lan lumantar pagesangan punika mbabar katresnan arum wonten satengahing gesang bebrayan. Dadosa ugi kados (3) suket kang saged nahan erosi saha longsoring pengajeng-ajeng matemah nampi makuthaning pagesangan. Utawi (4) suket patamanan kang tansah sumadya kabentuk amrih endahing taman, sumarah dhumateng karsaning sang Juru Taman. Lan wusananipun dados (5) suket kang begja ing pungkasaning gesang kang boten dangu saged ngucap: urip ing pakaryan adi, dene mati iku kabegjan.